CELEX: 32019D1203
Language: hu
Date: 2019-07-12 00:00:00
Title: A Bizottság (EU) 2019/1203 végrehajtási határozata (2019. július 12.) a Guatemalából származó banán behozatalára alkalmazott kedvezményes vámtételek ideiglenes felfüggesztése nem helyénvaló voltának megállapításáról

15.7.2019   
               
               
                  HU
               
               
                  Az Európai Unió Hivatalos Lapja
               
               
                  L 189/73
               
            
         A BIZOTTSÁG (EU) 2019/1203 VÉGREHAJTÁSI HATÁROZATA
         (2019. július 12.)
         a Guatemalából származó banán behozatalára alkalmazott kedvezményes vámtételek ideiglenes felfüggesztése nem helyénvaló voltának megállapításáról
         AZ EURÓPAI BIZOTTSÁG,
         tekintettel az Európai Unióról szóló szerződésre és az Európai Unió működéséről szóló szerződésre,
         tekintettel az egyrészről az Európai Unió és tagállamai, másrészről Közép-Amerika közötti társulás létrehozásáról szóló megállapodásban foglalt kétoldalú védzáradék és banánkereskedelmi stabilizációs mechanizmus végrehajtásáról szóló, 2013. január 15-i 20/2013/EU európai parlamenti és tanácsi rendeletre (1) és különösen annak 15. cikke (2) bekezdésére,
         mivel:
         
                     (1)
                  
                  
                     Az egyrészről az Európai Unió és tagállamai, másrészről Közép-Amerika között létrejött társulási megállapodás (2) (a továbbiakban: megállapodás) banánkereskedelmi stabilizációs mechanizmust vezetett be, amelynek ideiglenes alkalmazása a közép-amerikai országok tekintetében 2013-ban, konkrétan Guatemala esetében pedig 2013. augusztus 1-jén vette kezdetét.
                  
               
                     (2)
                  
                  
                     A 20/2013/EU rendelettel bevezetett banánkereskedelmi stabilizációs mechanizmus kimondja, hogy amint az érintett országok valamelyikéből származó (az Európai Unió 2012. január 1-jei Kombinált Nómenklatúrája szerinti 0803 90 10 vámtarifaszámú) friss banán behozatala meghaladja a meghatározott küszöbmennyiséget, a Bizottság végrehajtási jogi aktust fogad el, amelyben vagy ideiglenesen felfüggeszti az adott országból származó friss banán behozatalára alkalmazott kedvezményes vámtételeket, vagy úgy határoz, hogy e felfüggesztés nem helyénvaló.
                  
               
                     (3)
                  
                  
                     A Guatemalából származó friss banán Unióba irányuló behozatala 2019. május 13-án elérte a 78 133 tonnát és túllépte a 20/2013/EU rendelet mellékletében meghatározott, 72 500 tonnás behozatali küszöbmennyiséget.
                  
               
                     (4)
                  
                  
                     A Bizottság a 20/2013/EU rendelet 15. cikkének (3) bekezdése értelmében figyelembe vette az érintett behozatalnak az uniós banánpiac helyzetére gyakorolt hatását annak eldöntéséhez, hogy fel kell-e függeszteni a kedvezményes vámtételeket. A Bizottság megvizsgálta az érintett behozatal uniós árszintre gyakorolt hatását, a más forrásokból származó termékek behozatalának alakulását, valamint a friss banán uniós piacának általános stabilitását.
                  
               
                     (5)
                  
                  
                     A Guatemalából származó friss banán behozatala a 2019-re meghatározott behozatali küszöbérték túllépésekor 4,5 %-át tette ki a banánkereskedelmi stabilizációs mechanizmus hatálya alá tartozó, az Unióba irányuló frissbanán-behozatalnak.
                  
               
                     (6)
                  
                  
                     Ugyanakkor az Unióval szintén szabadkereskedelmi megállapodást kötött, jelentős exportáló országokból, nevezetesen Kolumbiából, Ecuadorból és Costa Ricából származó behozatal az említett országokra vonatkozó behozatali küszöbértékek 26 %-át, 30 %-át, illetve 27 %-át érte el. Eddig különösen a Costa Ricából származó behozatal volt alacsonyabb a korábbi évekhez képest. A stabilizációs mechanizmus keretében „kihasználatlan”, megközelítőleg 4,5 millió tonnára tehető mennyiségek számottevően meghaladják a Guatemalából érkezett teljes behozatalt, amelynek mennyisége 78 133 tonna.
                  
               
                     (7)
                  
                  
                     2019 első negyedévét tekintve a Guatemalából érkező friss banán behozatalának átlagos importára 630 EUR/tonna volt, amely 3,4 %-kal alacsonyabb az Unióba ugyanabban az időszakban máshonnan behozott friss banán 652 EUR/tonnát kitevő átlagos importáránál. 2018 első negyedévében a Guatemalából származó banán átlagos importára 21,7 %-kal volt alacsonyabb a többi árnál.
                  
               
                     (8)
                  
                  
                     Ebben az összefüggésben még abban az esetben is, ha az összes származási helyről érkező banán nagykereskedelmi átlagára 2019 első negyedévében a 2018. első negyedévi átlagáránál 7,6 %-kal alacsonyabb volt – vagyis 2019 első negyedévében 970 EUR/tonna, szemben a 2018. első negyedévében regisztrált 1 050 EUR/tonnás átlagárral –, az Unióban termelt banán nagykereskedelmi átlagára 2019 első negyedévében 1 111 EUR/ tonna volt, így 9,4 %-kal meghaladta a 2018 azonos időszakában regisztrált 1 007 EUR/tonnás átlagárat.
                  
               
                     (9)
                  
                  
                     Mivel a Guatemalából származó banán behozatala csekély, nem volt hatással az uniós banánpiaci árra. Ezért nincsen sem arra utaló jel, hogy a Guatemalából származó friss banán éves küszöbmennyiségen felüli behozatala zavarta volna az uniós banánpiac stabilitását, sem arra, hogy e behozatal jelentős hatást gyakorolt volna az uniós termelőkre.
                  
               
                     (10)
                  
                  
                     Emellett arra sem utal semmi, hogy 2019 áprilisában a súlyos rosszabbodás veszélye fenyegette volna az uniós piacot, vagy hogy az Unió legkülső régióinak gazdasági helyzete súlyosan rosszabbodott volna.
                  
               
                     (11)
                  
                  
                     A Guatemalából származó banán behozatalára vonatkozó kedvezményes vámtételek felfüggesztése ezért e szakaszban nem tűnik helyénvalónak.
                  
               
                     (12)
                  
                  
                     Emlékeztetni kell arra, hogy a 2018-as évben a Guatemalából származó behozatal szeptember 10-én lépte túl a küszöbértéket, és hogy a behozatal az év végére 150 000 tonnás szintet ért el. További elemzései alapján a Bizottság mindazonáltal arra a következtetésre jutott, hogy sem ez a behozatal, sem pedig a stabilizációs mechanizmus hatálya alá tartozó országokból származó többi behozatal nem okozott zavart az uniós piacon.
                  
               
                     (13)
                  
                  
                     Tekintettel arra, hogy a Guatemalából érkező behozatal már 2019 májusában meghaladta az éves küszöbmennyiséget, a Bizottság folytatja e tekintetben végzett nyomonkövetési tevékenységét, és adott esetben intézkedéseket hozhat, annak ellenére, hogy a Guatemalából az Unióba irányuló behozatal teljes mennyisége csekély.
                  
               
                     (14)
                  
                  
                     A 20/2013/EU rendelet 14. cikkének (4) bekezdése értelmében ennek a határozatnak sürgősen hatályba kell lépnie,
                  
               ELFOGADTA EZT A HATÁROZATOT:
         
            1. cikk
            A Guatemalából származó és az Európai Unió Kombinált Nómenklatúrájában a 0803 90 10 vámtarifaszám alá besorolt friss banán behozatalára alkalmazott kedvezményes vámtétel ideiglenes felfüggesztése nem helyénvaló.
         
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2019. július 12-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 17., 2013.1.19., 13. o.
         
         
            (2)  Megállapodás egyrészről az Európai Unió és tagállamai, másrészről Közép-Amerika közötti társulás létrehozásáról (HL L 346., 2012.12.15., 3. o.).